«Колö ышöдны нырщикалысь коми том йöзöс сöвмöдны дiнмунымöс».

«Миянлы ёна колöны öнiя йöз выль мöвпъясöн. Сöмын тадзи ми вермам збыльмöдны дiнмуын национальнöй подув видзöм да сöвмöдöм кузя могъяс», - та йылысь висьталiс Коми Республикаса Юралысь В.Гайзер Коми войтырлöн чукöртчöмсянь 20 во тырöмлы сиöм дiнмукостса конференция вылын.

«Чукöртчöмлы подув пуктысьяс заводитiсны вужвыйöн вежны национальнöй сöвмöмсö, мый колö водзö нуöдны талун. И сöвман уджсö ковмас водзö нуöдны том коми национальнöй нырщикалысьяслы, том вынйöрлы. Сöмын тадзи ми вермам збыльмöдны сiйö могъяссö, мый йылысь ме неважöн сёрнитi «Единая Россия» конференция вылын да висьталi Государственнöй Сöветлы доклад дырйи».

Öнiя условиеясын удж нуöдöм вылö колöны «водзмöстчысь том йöз асланыс выль мöвпъясöн да проектнöй видзöдласöн». Пример пыдди республикаса Юралысь вайöдiс «Коми му» газет. Газетыс ыджыд нима, сылöн озыр историяыс, сы вылö сетсьö сьöмкудйысь оз этша сьöм, но петö сюрсöн-джынйöн мында тиражöн.

«Öнi ми кöсъям, медым «Коми му» босьтсис выль уджаланногö, сылöн содiс лыддьысьысьыс, öд отсалöм вылö позянлуныс эм, колö водзмöстчöмыс редакциялöн. Газет да ставнас «Коми му» холдинг сöвмöдöм вылö торъя балаяс дасьöсь нин, кутам талы отсавны», - пасйис республикаса Юралысь.

В.Гайзерлöн чайтöм серти, дiнмуын торъя места сетсьö наука сöвмöдöмлы: «Республикаын колö чукöртны да видзны став тöдчана йöзлысь, кодъяслöн чужанiннас вöлi Коми Му, интеллектуальнöй озырлунсö. Тайö уджын медшöр туйвизьясысь öтиöн лоö Питирим Сорокин нима «Наследие» шöрин лöсьöдöм, мый шуöма восьтыны урасьöм тöлысь 4 лунö. Ме эска, мый тайö сетас позянлун миянлысь республикаöс ставнас финн-угор котырын лыддьыны наука да культура шöринöн», - содтiс республикаса Юралысь.

«Бöръя 20 во чöжнас республикалöн сöвман историяыс топыда йитчöма Коми войтыр чукöртчöмлöн уджкöд, мый сетiс позянлун артмöдны республикалысь национальнöй образ да збыльмöдны войтырлысь асвежöртöм сöвмöдöм кузя мог. 2012 воын лоас Коми войтырлöн гöгрöс паса 10 чукöртчöм. Миян эм на недыр кад да уна кöсйысьöм коми войтыр водзын, кодi сувтöдö миян водзö торъя могъяс. «Войтырлысь» тайö тшöктöмъяссö мед вöлi збыльмöдöма», - юöртiс Вячеслав Гайзер.